1Akkarungenna Arung Daud pada-padai aju iya puraénna ritubbang. Iyakiya pékkugi polé ri tona tuwoi cura’ baru, makkuwatoro polé ri wija-wijanna Daud mompoi matu séddi arung.
2Akuwasanna PUWANGNGE pimpingngi matu, pancajiwi engka akkalenna sibawa mapanré, macca mala apettung sibawa pogau’i; missengngi élona Allataala sibawa métau ri Aléna.
3Asennangenna iyanaritu mapato lao ri PUWANGNGE. Dé’ namangadélé sikédé mata iyaré’ga situru adanna tauwé.
4Naadélékiwi tau kasiyasié sibawa adélé, tau iya dé’é pakkullénna naadélékiwi sibawa malempu; tau pasalaé nahukkungngi nasaba paréntana, napaccappui tau majaé.
5Tinda’i sibawa adélé nenniya matinulu ri laleng sini-sininnaé.
6Asu ale’é monroi matu silaong bimbala’é, macang tutul-é léwui ri seddéna bémbé’é. Mabbellai matu ana’ sapingngé silaong ana’ singaé, sibawa ana’ baiccu’é tinrosiwi mennang.
7Manréi matu wella sapingngé silaong beruwangngé, léwui ana’-ana’na massibawa. Manréi daramé singaé pada-pada sapingngé.
8Mala séddié ana’lolo dé’ namalo rékko macculéi ri seddéna ula mamosoé.
9Ri Sion, Bulu-bulu Mapaccinna Allataala, dé’gaga maja iyaré’ga pasolangi. Pennoi matu wanuwaé pangissengeng passalenna Allataala, pada-pada uwai pennoiwi tasi’é.
10Narapii matu wettunna séddi arung wija-wijanna Daud mancaji poko’ perhatiyanna bangsa-bangsaé. Poléi matu mennang ri aléna, sibawa onrong naonroiyé ripoji-pojiwi matu.
11Ri essoéro siseppi napakéi matu akuwasanna PUWANGNGE sibawa tiwii lisu umma’-Na iya nasésaé ri Asyur sibawa Maséré, ri wanuwa-wanuwa Patros, Sudan sibawa Elam, ri Babél, Hamat sibawa pulo-pulo iya mabélaé.
12Maéloi paénré PUWANGNGE séddi bandéra untu’ bangsa-bangsaé. Iyanaro tanranna Napaddeppungengngi paimeng bangsa Israélié sibawa Yéhuda iya tassiya-siyaé ri sininna sulapa’na linoé sibawa tiwii mennang lisu.
13Dé’na namangémpuru akkarungeng Israélié lao ri Yéhuda, sibawa Yéhuda dé’na namusui Israélié.
14Silaongngi matu mennang gasai tau Filistingngé ri yajang sibawa rampo’i bangsa-bangsaé ri alau. Napatunru’i matu bangsa Edom nenniya Moab, sibawa tunru’i matu bangsa Amongngé lao ri mennang.
15Napamettiwi matu PUWANGNGE Séppang Suéz. Naébbui anging pellaé mangiri angkanna Salo Efrat mancaji pitu salo iya macéné’é, sibawa tungke tauwé naulléi malléttoiwi sibawa mallapikajé.
16Untu’ umma’-Na iya nasésaé engka matu watattana untu’ massu polé ri Asyur, pada-pada wettunna Israélié massu polé ri Maséré.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn